Vrystaters ruk op na premierskantoor oor water | Netwerk24
Vrou (69) op plaas buite Franschhoek oorval, aangerand
'n Vrou is Donderdagoggend in 'n huisrooftog op die plaas Vergesig op die R101-pad in die rigting van Franschhoek beseer.
Konstabel van PE vas vir dubbelmoord
'n Polisielid van Gqeberha (Port Elizabeth) wat na bewering by 'n dubbelmoord betrokke was, is by sy huis in Arcadia in hegtenis geneem.
Kameras gee metro voorsprong in misdaadstryd
Meer as 160 verdagtes is sedert Julie verlede jaar met behulp van kringtelevisiekameras in die Kaapstad-metro vasgetrek.
SA Rugby soek 'beter produk' in komende reeks
Vinniger en beter rugby, asseblief. Dít is die pleidooi van Rassie Erasmus, die Suid-Afrikaanse Rugbyunie (Saru) se direkteur van rugby, kort voordat die voorbereidingsreeks die naweek begin.
Indië herdoop wêreld se grootste krieketstadion
Die stadion speel vir die derde toets tussen Indië en Engeland gasheer.
'WB-nabootsing' Bok-vroue se voorland
'Ons is agt jaar agter die res van die wêreld.'
Kuberkrakers breek in by Rain
As jy 'n Rain-intekenaar is, moet jy ná die onlangse veiligheidsbreuk oorweeg om jou wagwoorde te verander, al sê die internetverskaffer dit is nie nodig nie.
Australiese nuus nou weer welkom op Facebook
Dis nou in Australië wet dat tegnologie-ondernemings uitgewers moet betaal vir nuusinhoud wat op hul platform gedeel word.
Groen, geel en rooi ligte van Tito se begroting
Dr. Frasier Crane terug op die kassie
Die veelbekroonde Amerikaanse TV-reeks Frasier met Kelsey Grammer as 'n pedantiese psigiater met sy eie radioprogram, gaan 'n terugkeer tot die kassie maak.
Oppiwater nou oppikoffie nadat dit wéér uitgestel is
Nadat die Oppiwater Kunstefees vanjaar aanvanklik twee keer in 'n bioborrel gehou sou word, is dit uiteindelik na volgende jaar uitgestel.
Vrystaters ruk op na premierskantoor oor water
Deur Marita Herselman 15 Maart 2019 17:13
Inwoners van oor die Vrystaat heen het aan die optog in Bloemfontein deelgeneem weens griewe oor waterprobleme.Foto: Marita Herselman
Vrystaatse inwoners wat daagliks met waterprobleme worstel, het van oor die provinsie heen gekom om saam met die DA 'n griefskrif oor hul stryd by die premierskantoor in Bloemfontein in te dien.
Patricia Kopane, die DA se premierskandidaat in die Vrystaat, het die optog van meestal vroue vanaf Hoffmanplein tot by die premierskantoor gelei.
Van die optoggangers het met leë emmers en waterbottels geloop om hul stryd te simboliseer.
Plakkate het gelui: "25 jaar en steeds geen water nie."
"Die premier moet dringend ingryp waar Vrystaatse munisipaliteite waterrade meer as R3 miljard skuld," het Kopane Donderdag tydens die optog gesê.
Dr. Roy Jankielsohn, leier van die amptelike opposisie in die Vrystaatse wetgewer, Nomsa Marchesi, die DA se woordvoerder oor basiese onderwys, en ander raadslede en aktiviste van die party het ook aan die optog deelgeneem.
Patricia Kopane (voor met die emmer), die DA se premierskandidaat in die Vrystaat, het die optog gelei. Onder die optoggangers was ook Nomsa Marchesi (met die krukke), die DA se woordvoerder oor basiese onderwys, en dr. Roy Jankielsohn (agter Kopane met die hoed), leier van die amptelike opposisie in die Vrystaatse wetgewer. Foto: Marita Herselman
"Die DA en die inwoners eis nou dat die premier en die mislukte ANC-regering dringend gehoor gee aan art. 27 van die Grondwet. Dit stipuleer almal het die reg om toegang tot voldoende kos en water te hê," sê Kopane.
Volgens Kopane gaan die munisipaliteite van Matjhabeng, Maluti-a-Phofung, Nala en Mangaung onder die ergste waterprobleme gebuk.
Ook inwoners van onder meer Brandfort, Dealesville, Zastron, Excelsior en Bothaville het aan die optog deelgeneem.
"Ons soek water, ons sukkel al baie, baie jare. Die dreine stink in die informele nedersetting. Ons loop ver, tot in die dorp, vir water. Ons gaan vra water by die plase," sê Lydia Leepile van die township Mountain View in Brandfort.
Martha Brandt van die township Dikgalaope sê ook hulle loop ver om water aan te dra. "Daar is nie water nie, ons moet asseblief hulp kry."
Marchesi, ook 'n kiesafdelingshoof in die Xhariep-distrik, het op krukke aan die optog deelgeneem. "Daar is geen water in die distrik nie. En dit is nie omdat dit nie reën nie, ons weet dit het gereën," sê sy.
Die optoggangers het vanaf Hoffmanplein tot by die premierskantoor in Bloemfontein geloop om 'n griefskrif oor waterprobleme te oorhandig.Foto: Marita Herselman
Sy sê Xhariep se infrastruktuur is oud en word nie in stand gehou nie.
Kopane sê munisipaliteite kan nie volhoubaar water voorsien nie omdat hulle nie oor die tegniese vaardighede beskik nie.
"Die munisipale infrastruktuurtoelae wat die waterinfrastruktuur in stand moet hou, word weens korrupsie nie vir instandhouding aangewend nie," sê sy.
Thuso Ramaema, adjunk-direkteur-generaal in die Vrystaatse premierskantoor, het die memorandum ontvang.
Hy sê die premierskantoor sal die memorandum bestudeer en besluit wat gedoen moet word.
Ramaema sê daar moet egter onthou word sommige munisipaliteite is in dié situasie weens 'n probleem met die invordering van betalings vir munisipale dienste.
Nomthandazo Patroon, DA-aktivis. Foto: Marita Herselman
Thuso Ramaema, adjunk-direkteur-generaal in die Vrystaatse premierskantoor, het die memorandum ontvang.Foto: Marita Herselman